जी20 वित्त मंत्रियों की बैठक शुरू, महंगाई रहेगा मुद्दा  
इसमें अंतरराष्ट्रीय स्तर पर खाद्य कीमतों में उछाल तथा बढ़ती ऊर्जा लागत जैसे अनेक मुद्दों पर विचार-विमर्श की संभावना है।
विकसित तथा प्रमुख विकासशील देशों के संगठन जी20 के वित्त मंत्रियों की दो दिवसीय बैठक शुरू हो गई। इसमें अंतरराष्ट्रीय स्तर पर खाद्य कीमतों में उछाल तथा बढ़ती ऊर्जा लागत जैसे अनेक मुद्दों पर विचार-विमर्श की संभावना है।  वित्त मंत्री प्रणब मुखर्जी ने बैठक से पहले कहा, अंतरराष्ट्रीय जिंस कीमतों में तेजी है। खाद्य उत्पादों की स्थिति बड़ा मुद्दा है जो अंतरराष्ट्रीय अर्थव्यवस्था तथा व्यापार को प्रभावित करने जा रहा है। इस पर विचार किया जाएगा।' मुखर्जी के साथ-साथ इस बैठक में चीन, ब्राजील, रूस, अमेरिका, जापान, जर्मनी तथा ब्रिटेन और कई बड़ी अर्थव्यवस्था वाले देशों के वित्त मंत्री भी भाग ले रहे हैं। यह बैठक ऐसे समय हो रही है जबकि कच्चे तेल तथा खाद्य पदार्थों की कीमतों में उछाल बड़ा मुद्दा बन गया है।  खाद्य कीमतों में उछाल की ओर ज्रिक करते हुए विश्व बैंक के अध्यक्ष राबर्ट जाएलिक ने आगाह किया है कि दुनियाभर में खाद्य कीमतें बढ़कर 'खतरनाक स्तर' पर पहुंच गई हैं और पिछले साल जून के बाद से विकासशील देशों में 4.4 करोड़ लोग गरीबी में धकेल दिए गए हैं।  विश्व बैंक का कहना है कि अक्टूबर 2010 से जनवरी 2011 के बीच खाद्य कीमत सूचकांक में 15 प्रतिशत का उछाल आया है और इस अवधि में गेहूं की वैश्विक कीमतें दोगुनी हो गई हैं।